R. Dijar

R. Dijar mijil ing tanggal 10 April 1901 ing Kediri. Sasampunipun purna MULO kanthi mata pelajaran Basa Perancis, panjenenganipun ndherek Kursus Komis (1920). Wiwit tanggal 28 Juli, R. Dijar nyambut damel ing Jawatan PTT. Salajengipun, R.Dijar ndherek Kursus Kontrolir (1922). Minangka pribumi, kasempatan menika kalebet awis utawi langka. Sasampunipun lulus, panjenenganipun kagungan pangkat Kontrolir Kategori katiga. Makaten istilahipun. Ing warsa 1938 R.Dijar pikantuk pangkat Kontrolir nalika mangku jabat minangka Kepala Kantor Pos lan Telegrap Bondowoso, Jawa Timur. Saderengipun nate ugi mangku jabat minangka Kepala Kantor Pos Wonosobo (1934).

R. Dijar inggih menika piyantun ingkang nasionalis ingkang kagungan raos kebangsaan ingkang inggil. Kejawi minangka Kepala Kantor Pos ingkang kinurmatan wanci menika, panjenenganipun ugi paring pasinaon Basa Inggris marang para pegawe ing Gedung Taman Siswa Bondowoso. Panjenenganipun remen kalihan para tokoh nasionalis Pandit Jawaharal Nehru saking India lan Mustafa Kemal Pasha saking Turki. Nalika jaman pilenggahan Jepang, panjenenganipun sampun nyambut damel ing Kantor Pusat PTT ing Bandung kanthi pangkat Pegawai Negeri Tinggi Tingkat 5 (1943) lan ing warsa 1945 minangka Deputi Kepala Urusan Pos. Ing wanci menika Pamarintah Jepang paring tandha jasa lan bebingah marang R.Dijar inggih menika bintang "Gunzei Hoosisyoo Otsu Kozin Dai Ni Go", minangka lambang kebaktian marang pamarintah Jepang.

Ing tanggal 27 September 1945, nalika Kantor Pusat PTT kasil dipunrebut dening Angkatan Musa PTT saking Jepang, R.Dijar dipunlantik dados Wakil Kepala Jawatan PTT R.I. Minangka piyantun ingkang wigati, panjenenganipun pikantuk pengawalan saking paramudha PTT, mliginipun para siswa Sekolah PTT ing Jl.Banda. Sasampunipun kahanan ing Bandung kirang wontenipun jaminan kaslametan para pamimpin PTT, R.Dijar ndhere Mas Soeharto pindah dhateng Ngayogyakarta lan mapan ing kantor Jl.Gemblakan No.47. Sadangunipun perang kamardikan menika, R.Dijar mangku jabat minangka Kepala Urusan Eksploitasi Pos lan Telegrap ing Kantor PTT ing Ngayogyakarta.

Nalika Walandi manggen ing Ngayogyakarta, R.Dijar ingkang nasionalis menika sengguh mboten kagodha kagem nyengkuyung dhateng Walandi. Wanci menika, sinaosa ing tanggal 17 Januari 1949 Mas Soeharto kacekel, nanging R.Dijar mboten kacekel dening pasukan I.V.G Inlichtingen voor Gezochten). 

Ing tanggal 1 Juli 1949 balatentara Walandi oncat saking Ngayogyakarta, R.Dijar dados Pejabat Kepala Jawatan PTT RI. Kanthi dipundamel Negara Republik Indonesia Serikat, ing masa pamimpinan Jawatan PTT, R.Dijar mangku jabat minangka Kepala Bedrijf (Perusahaan) Pos. Wastaning jabatan menika ewah ing Januari 1954 dados Kepala Perusahaan Pos lan ewah malih dados Direktur Pos adhedhasar serat keputusan Presiden RI tanggal 12 Oktober 1954 No.203.

R.Dijar kagungan sikap ingkang sae minangka pamimpin kagem para pegawe ingkang sampun kaanggep kados kaluwarga. Dhiri ingkang nglembah manah, anteng jatmika, ndadosaken R.Dijar lan para pagawe sangsaya rumaket. R.Dijar saged kawastan satunggaling redaktur ingkang sae Nalika Jawatan PTT mbabaraken satunggaling kalawarti asisilih Majalah PTT Republik Indonesia ingkang kababar saben 3 sasi sapisan wiwit warsa 1953. Redaksi lan Administrasinipun mapan ing Kantor Pusat PTT Biro Dokumentasi. Makaping-kaping R.Dijar nyerat nyerat ing kalawarti kasebat. Salasatunggaling seratanipun dipungiyaraken ing radio saha dipunbabar ing kalawarti kanthi asesirah "Mengenangkan Ulang Tahun ke-6 PTT Republik Indonesia". 

Ing satunggaling sesorah ingkang dinwahyakaken dening R.Dijar, panjenenganipun paring pitutur marang paramudha generasinipun saha generasi candhakipun. Minangka manungsa ing pagesangan menika mbetahaken dhasar ingkang kiyat lan mumpangati dhateng liyan.
 Pawiyatan 

 MULO
 Kursus Komis (1920)
 Kursus Kontrolir (1922)

 Pakaryan 

 Kepala Kantor Pos lan Telegrap Bondowoso, Jawa Timur 
 Kepala Kantor Pos Muaraenim (1932)
 Kepala Kantor Pos Wonosobo (1934)
 Kepala Kantor Pusat PTT, Bandung (1943)
 Kepala Urusan Uksploitasi Pos lan Telegrap ing Kantor PTT Ngayogyakarta (1945)

 Réferènsi 

Kategori:Lair 1901